30. ΝΟΜΟΘΕΤ. ΔΙΑΤΑΓΜΑ υπ’ αριθ. 1008 της 11/19 Οκτ. 1971 (ΦΕΚ Α΄ 203) Περί προσλήψεως επί συμβάσει ιδιωτικού δικαίου Τεχνικού προσωπικού παρά τη Τελωνειακή Υπηρεσία του Υπουργείου Οικονομικών. Άρθρ.1.-1.Δια την μελέτην και παρακολούθησιν την εκτελέσεως κατεπειγόντων έργων ανεγέρσεως Τελωνειακών κτιρίων και αποθηκών ανά την χώραν περιλαμβανομένων εις το πενταετές πρόγραμμα οικονομικής αναπτύξεως, ως και δια την επίσπευσιν της ανεγέρσεως Τελωνειακών κτιρίων και την εκ ταύτης εκκαθάρισιν εκκρεμοτήτων παρελθόντων οικονομικών ετών, επιτρέπεται να προσλαμβάνηται παρά τη Τελωνειακή Υπηρεσία του Υπουργείου Οικονομικών προσωπικόν συνδεόμενον μετά του Δημοσίου δια συμβάσεως εργασίας ιδιωτικού δικαίου, ως ακολούθως: α)Δύο Διπλωματούχοι Αρχιτέκτονες Μηχανικοί. β)Δύο Διπλωματούχοι Πολιτικοί Μηχανικοί. γ)Είς Διπλωματούχος Μηχανολόγος Ηλεκτρολόγος, και δ)Τρεις Σχεδιασταί πτυχιούχοι ανωτέρας Τεχνικής Σχολής. 2.Η διάρκεια της συμβάσεως εργασίας των ούτω προσλαμβανομένων δεν δύναται να υπερβαίνη τα τρία έτη από της ενάρξεως ισχύος του παρόντος. Άρθρ.2.-1.Η πρόσληψις του κατά το προηγούμενον άρθρον προσωπικού ενεργείται δι’ αποφάσεως του Υπουργού των Οικονομικών, κατόπιν επιλογής υπό τριμελούς Επιτροπής εξ ειδικών δημοσίων υπαλλήλων, συγκροτουμένης υπ’ αυτού, αι δε αποδοχαί του προσωπικού τούτου καθορίζονται δι’ αποφάσεως του Υπουργού Οικονομικών. 2.Εις το προσωπικόν τούτο, μετακινούμενον δι’ εκτέλεσιν  υπηρεσίας, καταβάλλονται οδοιπορικά έξοδα και ημερησία εκτός έδρας αποζημίωσις, άνευ χρονικού τινός περιορισμού, κατά τας διεπούσας τους μισθωτούς εν γένει διατάξεις, ως και αι πραγματικαί δαπάναι κινήσεως δια τας εκτός γραφείου υπηρεσιακάς μετακινήσεις αυτού. 3.Οι κατά τας διατάξεις του παρόντος προσλαμβανόμενοι απολύονται αυτοδικαίως, άνευ δικαιώματος αποζημιώσεως, άμα τη παρελεύσει του δι’ ον προσελήφθησαν χρόνου. Άρθρ.3.-Αι πάσης φύσεως δαπάναι του προσληφθησομένου προσωπικού κλπ. βάσει του παρόντος, βαρύνουν τον προϋπολογισμόν εξόδων του Υπουργείου Οικονομικών. Άρθρ.4.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 